Na temelju članka 14. stavak 1. Zakona o proračunu („Narodne novine“ broj 87/08, 136/12 i 15/15) i članka 31. Statuta Općine Šodolovci („Službeni glasnik Općine Šodolovci“ broj 3/09, 2/13, 7/16 i 4/18), Općinsko vijeće Općine Šodolovci na 20. sjednici održanoj 16. prosinca 2019. godine donijelo je

**O D L U K U**

**o izvršenju Proračuna Općine Šodolovci**

**za 2020. godinu**

Članak 1.

Ovom se Odlukom uređuje način izvršenja Proračuna Općine Šodolovci za 2020. godinu (u daljem tekstu: Proračun), upravljanje financijskom i nefinancijskom imovinom, ovlasti općinskog načelnika, prava i obveze korisnika Proračunskih sredstava te druga pitanja u izvršavanju Proračuna.

Članak 2.

Proračun se sastoji iz Općeg i Posebnog dijela, te Plana razvojnih programa.

Opći dio Proračuna sastoji se od Računa prihoda i rashoda i Računa financiranja.

Račun prihoda i rashoda proračuna sastoji se od prihoda i rashoda prema ekonomskoj klasifikaciji.

Posebni dio Proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe za tekuću proračunsku godinu.

Plan razvojnih programa sadrži ciljeve i prioritete razvoja Općine povezane s programskom i organizacijskom klasifikacijom proračuna.

Prihodi, primici, rashodi i izdaci proračuna iskazani su prema proračunskim klasifikacijama (organizacijska, ekonomska, funkcijska, programska klasifikacija i izvori financiranja).

Članak 3.

Sredstva proračuna osiguravaju se proračunskim korisnicima (u daljem tekstu: korisnici) koji su u Posebnom dijelu Proračuna određeni za nositelja sredstava po utvrđenim stavkama.

Korisnici smiju Proračunska sredstva koristiti samo za namjene koje su određene Proračunom i to do visine utvrđene u njegovom Posebnom dijelu.

Vijeće srpske nacionalne manjine Općine Šodolovci je proračunski korisnik Općine Šodolovci, a isti će od 01.01.2020.g. koristiti žiro račun Općine Šodolovci IBAN HR53 2500 0091 8614 0000 6 za svoje redovno poslovanje.

Članak 4.

Proračunska sredstva koristit će se samo za namjene utvrđene u Proračunu.

Proračun se izvršava u skladu s njegovim likvidnim mogućnostima. Iznimno zbog neusklađenog priliva sredstava u Proračun, Općinsko vijeće može izmijeniti dinamiku doznake sredstava pojedinim korisnicima.

Članak 5.

Ako se tijekom godine, na temelju propisa povećava djelokrug ili nadležnost korisnika što zahtijeva i povećana sredstva, sredstva se osiguravaju iz Tekuće proračunske rezerve.

Ako se tijekom godine, na temelju propisa, smanji djelokrug ili nadležnost korisnika, neutrošena sredstva prenose se u Tekuću proračunsku rezervu.

Članak 6.

Svi korisnici Proračunskih sredstava moraju sredstva koristiti za utvrđene namjene štedljivo i u skladu sa propisima o korištenju odnosno raspolaganju tim sredstvima.

Nadzor nad korištenjem Proračunskih sredstava obavlja se u skladu sa zakonom o proračunu.

Članak 7.

Proračun se izvršava od 01. siječnja do 31. prosinca 2020. godine. Samo naplaćeni prihodi u kalendarskoj godini priznaju se kao prihodi Proračuna za 2020. godinu.

Sredstva preostala u proračunu iz prethodne godine koristiti će se za namjene utvrđene u Proračunu Općine Šodolovci za 2020. godinu. Rashodi za koje nastane obveza u 2020.

godini rashodi su Proračuna za 2020. godinu neovisno o plaćanju.

Članak 8.

Općina Šodolovci izdvaja u sredstva Proračunske zalihe 30.000,00 kuna. Sredstva Proračunske zalihe koriste se za hitne i druge namjene utvrđene člankom 56. Zakona o proračunu.

Članak 9.

O korištenju sredstava Proračunske zalihe odlučuje Općinski načelnik.

Načelnik može raspolagati sredstvima Proračunske zalihe do iznosa od 5.000,00 kuna po pojedinom zahtjevu.

Članak 10.

Sredstva raspoređena u Proračunu za izdatke na pozicijama transferi udruženjima građana i neprofitnim organizacijama te nabava kapitalnih sredstava doznačit će se na temelju Odluke načelnika.

Članak 11.

Odluku o zaduživanju Općine i davanju jamstva donosi Općinsko vijeće sukladno Zakonu.

Općina se može kratkoročno zaduživati u skladu s Zakonom i proračunu.

Članak 12.

Ako tijekom godine dođe do znatnije neusklađenosti ostvarivanja planiranih prihoda i primitaka, te rashoda i izdataka proračuna, Općinski načelnik predložit će izmjene i dopune proračuna radi uravnoteženja, odnosno preraspodjele sredstava.

Članak 13.

Proračunska sredstva ne mogu se preraspodijeliti, osim pod uvjetima i na način kako je utvrđeno Zakonom o proračunu i ovom Odlukom.

Općinski načelnik može odobriti preraspodjelu sredstava unutar proračunskih stavaka najviše do 5% rashoda i izdataka planiranih na proračunskoj stavci donesenoj od strane Općinskog vijeća Općine Šodolovci koja se umanjuje.

Općinski načelnik izvješćuje Općinsko vijeće o odobrenoj preraspodjeli sredstava uz polugodišnji i godišnji izvještaj o izvršenju Proračuna.

Članak 14.

Za izvršenje ovog Proračuna u cijelosti je odgovoran Načelnik.

Naredbodavatelj za izvršenje Proračuna u cijelosti je Načelnik.

Općinski načelnik može u cijelosti ili djelomično otpisati dug prema Općini ako bi troškovi postupka naplate potraživanja bili u nerazmjeru s visinom potraživanja odnosno zbog drugog opravdanog razloga.

Odgoda plaćanja i obročna otplata (reprogram) duga Općini te otpis i djelomičan otpis potraživanja Općine, određuje se i provodi na način i po uvjetima sukladno važećim propisima.

Općinski načelnik odlučuje o otpisu nenaplativih i spornih potraživanja temeljem izvještaja Povjerenstva za popis potraživanja, a sukladno Pravilniku o proračunskom računovodstvu i Računskom planu (Narodne novine broj 124/14, 115/15, 87/16 i 3/18).

Članak 15.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Zahtjev za isplatu sredstava za nabavu roba, obavljanje usluga i ustupanje radova mora se temeljiti na propisima o javnoj nabavi.

Članak 16.

Ova odluka objavit će se u „Službenom glasniku Općine Šodolovci“, a primjenjuje se od 01. siječnja 2020. godine.

Klasa: 400-06/19-01/1

Urbroj: 2121/11-19-2

Šodolovci, 16. prosinca 2019. PODPREDSJEDNIK OPĆINSKOG VIJEĆA

Goran Penava, v.r.